กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นเกือบทุกพื้นที่ ลมพัดอ่อนลง
กรุงเทพมหานครและปริมณฑล ปริมาณค่าฝุ่นละออง PM 2.5 เพิ่มขึ้นเกือบทุกพื้นที่ เกินค่ามาตรฐานเริ่มมีผลกระทบต่อสุขภาพ เนื่องจากสภาพอากาศมีลมพัดอ่อนลงสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ 14 กุมภาพันธ์ 2562 ภาพรวมคุณภาพอากาศอยู่ในระดับดีถึงคุณภาพเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 40 - 73 ไมโครกรัมต่อลูกบาศก์เมตร ซึ่งปริมาณฝุ่นละอองเพิ่มขึ้นเกือบทุกพื้นที่จากเมื่อวานนี้ 13 กุมภาพันธ์ 2562 เกินมาตรฐานเริ่มมีผลกระทบต่อสุขภาพในหลายพื้นที่ เนื่องจากลมใกล้ผิวพื้นสงบ ส่วนลมระดับสูงมีกำลังอ่อนลงจากเมื่อวานนี้ และมีความกดอากาศสูงกำลังปานกลางแผ่ลงมาปกคลุม โดยตรวจพบเกินมาตรฐานหลายพื้นที่ เช่น ริมถนนกาญจนาภิเษก เขตบางขุนเทียน  ริมถนนพระราม 4 เขตปทุมวัน  ริมถนนอินทรพิทักษ์ เขตธนบุรี  ริมถนนลาดพร้าว เขตวังทองหลาง  ริมถนนดินแดง เขตดินแดง  แขวงพลับพลา เขตวังทองหลาง  ต.ทรงคนอง อ.พระประแดง สมุทรปราการ  ต.อ้อมน้อย อ.กระทุ่มแบน จ.สมุทรสาคร  ริมถนนคู่ขนานพระราม 2 อ.เมือง จ.สมุทรสาคร โดยสูงสุดบริเวณริมถนนพระราม 3 -เจริญกรุง เขตบางคอแหลม อยู่ที่ 73 ไมโครกรัมต่อลูกบาศก์เมตร ทั้งนี้คาดการณ์วันพรุ่งนี้ 15 กุมภาพันธ์ 2562 จากโมเดลคาดการณ์ปริมาณฝุ่น PM2.5 ของ คพ. มีแนวโน้มเพิ่มขึ้น ซึ่งจากการดำเนินมาตรการป้องกันและลดปัญหาฝุ่นละอองของหน่วยงานต่างๆ อย่างเข้มงวด จะทำให้การเพิ่มขึ้นของ PM2.5 อยู่ในระดับที่ไม่สูงมากนักทั้งนี้ คพ. และหน่วยงานที่เกี่ยวข้องได้ดำเนินมาตรการแก้ปัญฝุ่นละออง PM 2.5 อย่างต่อเนื่องด้วยมาตรการเร่งด่วน เพื่อควบคุมปริมาณฝุ่นละออง PM2.5 ไม่ให้เกินค่ามาตรฐาน เช่น ได้ติดตั้งระบบสปริงเกอร์พ่นละอองน้ำที่โรงเรียนสังกัด กทม. 437 แห่ง พร้อมจัดชุดเจ้าหน้าที่ให้ความรู้เกี่ยวกับ PM2.5 และการใช้หน้ากากอนามัยให้นักเรียน  ตั้งจุดตรวจรถยนต์วัดควันดำบริเวณจังหวัดรอยต่อบนถนนสายหลักและสายรองทุกเส้นทางที่มีรถบรรทุกและรถโดยสารมุ่งหน้าเข้ากรุงเทพมหานคร สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com